SAS-fly observerte drone i 1800 meters høyde i Oslo

Politiet omtaler hendelsen som ulovlig og livsfarlig.

Dette var ruten til SAS-flyet. Flightradar24

1. sep. 2017 19:47 Sist oppdatert 1. september 2017

Like før klokken 19 fredag kveld observerte et SAS-fly på vei fra London til Gardermoen en drone liggende på 1800 meters (6000 fot) høyde over Skøyen i Oslo.

– Det er langt over lovlig høyde og selvfølgelig livsfarlig. Vi ser meget alvorlig på dette, sier politiets operasjonsleder Tor Jøkling til Aftenposten.

Det var kontrollsentralen til Avinor i Røyken som meldte fra til politiet. De hadde igjen fått dette melding om dette fra ruteflyet.

– Ifølge Avinor kan et rutefly ligge 5000 fot over Oslo ved innflyvning. Dermed kan dronen ha ligget høyere enn flyet, sier Jøkling.

Han påpeker at grunnregelen for droner er at den ikke kan ligge høyere enn 120 meter, og påpeker samtidig at det enkelte steder er strengere regler.

– Vi hadde en patrulje på Skøyen som aktivt gjorde søk, men det er avsluttet nå, sier operasjonslederen.

I Stockholm har flytrafikken ved Arlanda flyplass blitt fullstendig lammet ved to anledninger de siste ukene. Første gang var 7. august da flytrafikken ble stanset i én time. Uken etter ble luftrommet over flyplassen stengt en halvtime etter at en ny drone ble observert.

Politiet i Oslo ber om tips fra folk som kjenner til dronen eller dronepiloten.